Aanvallers brand drie met strykyster, kookwater | Netwerk24
Deur Isabel Venter 18 Augustus 2019 20:52
Netwerk24 het betroubaar verneem 'n man, sy meisie en die meisie se broer is Vrydagaand in hul huis oorval.
Familielede van die drie wou Sondag nie kommentaar lewer nie.
"Die saak word deur die polisie ondersoek en dinge is baie sensitief in hierdie stadium," het 'n vrou, wat nie haar naam genoem wil hê nie, aan Netwerk24 gesê.
Konst. Gloria Maswanganye, polisiewoordvoerder, sê die man en sy meisie het wakker geword van honde se geblaf. Vier mans het daarna hul kamer binnegekom en hulle met vuurwapens en messe gedreig. Die aanvallers het die kluissleutels en geld geëis."
Die man het glo vir die aanvallers gesê hy het nie 'n kluis of kontant nie, waarna hy met 'n moersleutel aangerand is.
Hierna is die man saam met sy meisie en dié se broer vasgebind terwyl die rowers die huis deursoek het.
Die rowers het met kontant, twee vuurwapens, juweliersware, selfone en elektroniese ware gevlug.
Maswanganye waarsku dat die verdagtes nie genader moet word nie omdat hulle as uiters gevaarlik beskou word.